A hitelkiváltáskor adott esetben „rá is kérhetsz” meglévő tartozásodra, azaz az új hitel összegének nem kell feltétlenül megegyeznie a kiváltott hitel(ek) összegével. Minderre az ad lehetőséget, hogy az összevont hitel esetében szinte bizonyosan kisebb lesz a törlesztőrészlet és így az MNB hitelfék szabályainak jövedelemarányos törlesztésre vonatkozó előírásai (JTM) alapján magasabb összegű kölcsönt tudsz felvenni.
Fontos ugyanakkor tudni, hogy lakáshitel esetében ez nem javasolt, hiszen ebben az esetben a kölcsön már nem lakáscélú hitelnek, hanem szabad felhasználású hitelnek minősül, amelynek kamata magasabb, mint a klasszikus lakáshitelé.
Ha nem lakáshitelt, hanem szabad felhasználású jelzáloghitelt, vagy valamilyen fogyasztási kölcsönt (személyi hitelt, folyószámlahitelt, hitelkártya tartozást vagy ezek kombinációját) szeretnéd lecserélni, akkor az induláskor el lehet gondolkodni azon, hogy a kiváltandó összegen felül további összeget igényelsz-e.
Ha megemelt összeget igényelsz, akkor a bank először azt az összeget biztosítja számodra, amely a korábbi hitelek kifizetésére elegendő (a legtöbbször a hitelkiváltást nyújtó bank intézi a régi hitel kifizetését). A hitelcserekor kért magasabb összeg kifizetése csak azt követően történik meg, hogy a Központi Hitelinformációs Rendszerben (KHR) már látszik, a korábbi hiteleket a folyósító bank lezárta.